ประกันไทยแข็งปึ้กเงินกองทุนสูงปรี๊ด
บริษัทประกันฐานะแน่นปึ้กผ่านเกณฑ์อาร์บีซี 99.8% เหลือ 3 บริษัทประกันวินาศภัยลุ้นผ่านภายในเดือน ก.ค. ก่อนใช้จริง ก.ย.นี้
10 ส.ค. 2554

บริษัทประกันฐานะแน่นปึ้กผ่านเกณฑ์อาร์บีซี 99.8% เหลือ 3 บริษัทประกันวินาศภัยลุ้นผ่านภายในเดือน ก.ค. ก่อนใช้จริง ก.ย.นี้
นางจันทรา บูรณฤกษ์ เลขาธิการสำนักงานคณะกรรมการกำกับและส่งเสริมการประกอบธุรกิจประกันภัย (คปภ.) เปิดเผยว่า จากผลการทดสอบครั้งสุดท้ายเกี่ยวกับเรื่องเกณฑ์การดำรงเงินกองทุนตามระดับความเสี่ยงหรืออาร์บีซีในเดือน ก.ค.นี้ พบว่า มีบริษัทประกันภัยที่ผ่านเกณฑ์อาร์บีซีทั้งหมด 99.8%
สำหรับ ที่ยังไม่ผ่านเกณฑ์ มี 0.2% คือบริษัทประกันวินาศภัย 3 แห่ง ซึ่งทาง คปภ.จะรีบดำเนินการแก้ไขปัญหาให้เป็นไปตามเกณฑ์ที่กำหนดก่อนที่เกณฑ์อาร์บีซีจะมีผลบังคับใช้อย่างเป็นทางการในเดือน ก.ย.นี้
“ในภาพรวมแล้วต้องถือว่าธุรกิจประกันภัยทั้งประกันชีวิตและวินาศภัยมีความเข้มแข็งมาก ดังนั้นทาง คปภ.ก็จะได้มีการปรับระบบกำกับการลงทุนของบริษัทประกันให้มีความยึดหยุ่นและมีความเสรีมากขึ้น เพื่อให้เกิดประโยชน์กับธุรกิจประกันมากที่สุด เช่น การเพิ่มสัดส่วนการลงทุนในหุ้นหรือผลิตภัณฑ์การเงินอื่น” นางจันทรา กล่าว
นางจันทรา กล่าวว่า สำหรับภาพรวมของธุรกิจประกันภัย 5 เดือนแรกของปีนี้ขยายตัว 14% สูงขึ้นเมื่อเทียบกับช่วงเดียวกันของปีก่อน โดยมีเบี้ยรับรวม 1.8 แสนล้านบาท 
ทั้งนี้เป็นส่วนของเบี้ยประกันชีวิต 1.2 แสนล้านบาท ขยายตัว 13% แยกเป็นเบี้ยประกันชีวิตประเภทสามัญ 1 แสนล้านบาท หรือเติบโต 15% รองลงมาได้แก่ประกันชีวิตกลุ่มเติบโต 7% และประกันอุบัติเหตุส่วนบุคคล (พีเอ) เติบโต 5.8%
ขณะที่ ธุรกิจประกันวินาศภัย มีเบี้ยรับรวม 5.6 หมื่นล้านบาท ขยายตัวจากช่วงเดียวกันของปีก่อน 17% โดยเป็นการขยายตัวของเบี้ยประกันภัยเบ็ดเตล็ด 21% คิดเป็นเบี้ย 1.7 หมื่นล้านบาท ประกันพีเอ 36% คิดเป็นเบี้ย 5,943 ล้านบาท และประกันสุขภาพ 24% คิดเป็นเบี้ย 2,377 ล้านบาท 
“เบี้ยประกันภัยรถยังคงครองส่วนแบ่งตลาดสูงสุด 60% ของเบี้ยประกันทุกประเภทรวมกัน คิดเป็นเบี้ย 3.4 หมื่นล้านบาท ขยายตัวจากช่องทางเดียวกันของปีก่อน 16%” นางจันทรา กล่าว